**רוזנצווייג, על האנתרופומורפיזם**, נהריים עמ' 35-38

הצד השווה שבכל הניסיונות התיאולוגיים, עד כמה שניסיונות אמת הם ולא רעות רוח בעלמא, הוא שניסיונות של ויעוד ומפגש הם; לא ניסיונות שבהם מתנסה אתה בעצם העומד כנגדך, כדרך ניסיונות העולם, ולא מעורבים משני הסוגים, כדרך הניסיונות הבין אנושיים. אם אינך רוצה אפוא להסיג את גבול הניסיון, אין אתה רשאי להגיד היגד כלשהו לא על האלוהים ולא על האדם אלא רק על התארעות שבין השניים... אין אנו רשאים לומר שיש לאלוהים עיניים, אוזניים, פה, יד, רגל, אף, ולא משום שפחיתות כבוד היא לו לראות, לשמוע, לדבר, לאחוז, לרדת, להריח, אלא משום שפחיתות כבוד וצמצום יש בלשון 'יש לו'. לא ניתן לנו לדעת מה אלוהים ומה לאלוהים – שכל המבקש לדעת זאת מנסה לתארו לתחמו – אלא לבטוח ביטחון בלי מצרים בכוחותיו בלי מצרים – כוחותיו להיוועד עם גופניותנו ועם נפשיותנו, עם גופניותו ועם נפשיותו של כל הנברא תמיד, בכל עת ובכל שעה; להיוועד בגוף ובנפש, בדמות הגוף ובדמות הנפש. וכשם שאין ויעוד שאין ביכולתו להיוועד אלינו, כן אין 'תואר מעודן ורוחני' ביותר... שמותר יהיה לייחס אותו לאלוהים. לא באשר תארים אנושיים הם אלה, אלא באשר הם תארים...

באה ההיסטוריה ומאשרת את האמור עד כאן. היא מוכיחה שה'אנתרופומורפיזם' הוא סייג ל'מונותיאיזם'. או, אם לדבר בלשון בני אדם: היא מראה שכל מקום שאדם אינו מוצא את לבו להאמין שחוויות אלוהים שבהן נתנסה בעליל באות לו מאת אלוהים בעליל ובמישרין, מתעצמות חוויות אלה ומעצבות להן נושא או נושאים משלהן בצדו של אלוהים, שאינו נראה בעיני האדם כראוי להיות נושאן. ככל שמרחיק אדם מעליו את אלוהים, כן הוא נוטל לעצמו רשות לאכלס את החלל שבין אלוהים לבינו, המלא זרמי כוח אלוהיים, אלים למחצה, לשליש ולרביע.

**מאמר רביעי סימן ד-ה**

אמר הכוזרי: והלא בהכנס בלב אדם דבר רבונות האלוה ואחדותו ויכלתו וחכמתו והידיעה כי הכל ממנו והכל צריך אליו והוא אינו צריך לכל דבר תולד היראה מפניו והאהבה אליו ומה צרך יש בהגשמה זו.

(ה) אמר החבר: זאת היא טענת המתפלספים, אולם מה שאנו רואים מן הניסיון הוא כי הנפש האנושית מפחדת יותר בנוכחותם של מוחשים מפחידים מאשר תפחד כשמספרים לה עליהם, כשם שהיא חושקת בדמות היפה הנוכחת הנראית יותר משתחשק בה אם יספרו לה עליה. ואל תאמן למתחכם הסובר כי מחשבתו סדורה כל כך יפה עד שהוא יכול להגיע אל כל המושגים החשובים בחכמה האלוהית בעזרת שכלו בלבד, בלי אשר ישען על מוחש או על סמל הנתפס בראיה, למשל על ידי מלה מדברת או כתובה, או על ידי כל צורה נראית ממש או מדמה. הלא תראה כי גם על תכן תפילתך אינך יכול לעמד במחשבה בלבד בלא קריאה, וכי גם לספר עד מאה למשל אינך יכול במחשבה לבד בלא דבור, בייחוד אם צריך אתה להגיע אל מספר המאה בעזרת חבור מספרים שונים. אף על משגי המערכה השכלית לא יכולנו לשמר כלל בלי עזרת החוש, המשתמש לשם כך במשלים ובדימויים.

**הרב הנזיר, הכוזרי המבואר**, עמ' קטז-קיז

ענין העגל, שהוא שורש האמונה ושורש המרי, ששורשו טוב אלא שמעשהו לא טוב, ודאי זה מתפשט בכל דור אוקיה, קורטוב, של עגל. בקשת הרוחניות, גם בקשת אלהים, בצירוף מרי במצוותיו ותורתו, ה'חפשיות', חפושי אידיאלים, שורשו טוב. דוקא בני ישראל, הסגולה, הם נושאי האידיאלים לכל מיניהם, שבהם מתדבקים זיני דמסאבותא. התריס והתרופה לכל, היא התורה והמצווה, שהיא נושאת כאל האידיאלים שצריכים לגלותם, הכל לפי התורה ודבר אלהים.

ומכאן מודעא רבה לאורייתא, לנושאי האידיאלים, המוסריים, האלוהיים, והלאומיים, 'כי אין מגיעים אל העניין האלוהי אלא בדבר האלוהי'.